На основу члана 106. став 1. Закона о научноистраживачкој дјелатности и технолошком развоју ("Службени гласник Републике Српске", број 6/12, 33/14, 66/18 и 84/19) и члана 77. став 1. Правилника о публиковању научних публикација ("Службени гласник Републике Српске", бр. 68/26), Министарство за научнотехнолошки развој и високо образовање          р а с п и с у ј е 
КОНКУРС ЗА СУФИНАНСИРАЊЕ НАУЧНИХ ПУБЛИКАЦИЈА У 2026. ГОДИНИ

Министарство за научнотехнолошки развој и високо образовање (у даљем тексту: Министарство) суфинансира сљедеће научне публикације:
1. Научне монографије   
2. Научне часописе
3. Зборнике са научних скупова и тематске зборнике
4. Зборнике докумената

I  ПРАВО ПРИЈАВЕ

Корисници средстава за суфинансирање научних публикација могу бити научноистраживачке организације и научна удружења из Републике Српске које су уписане у Регистар научноистраживачких организација и научних удружења који се води при Министарству и овлашћени издавачи научних публикација из Републике Српске, уписани у Регистар издавача који се води при Министарству просвјете и културе. 

Aутори публикација не могу бити директни корисници средстава за суфинансирање научних публикација, већ се за њих могу пријавити путем научноистраживачких организација, научних удружења и издавача из претходног става, осим у случају кад је издавач позната међународна издавачка кућа са дугом традицијом у издавању научне литературе.

II   КРИТЕРИЈУМИ

1. Научне монографије 
Министарство суфинансира научне монографије које, поред услова из чл. 6. до 11.  Правилника о публиковању научних публикација („Службени гласник Републике Српске“, бр. 68/26), морају испуњавати и сљедеће услове: 
1. да аутор научне монографије и најмање половина коаутора има минимално звање доктора наука,
2. да је научна монографија одобрена за издавање од стране надлежног органа или организације, односно, научног вијећа или колегијума,
3. да је обезбијеђена прецизна конструкција финансирања, штампања и издавања научне монографије.
У случају публиковања научне монографије аутора из Републике Српске, Министарство суфинансира трошкове лекторисања, техничке припреме рукописа за штампу и трошкове штампања, али не суфинансира ауторски хонорар.
У случају превода научне монографије аутора из Републике Српске на страни језик, Министарство суфинансира трошкове превођења.
Уколико научна монографија има више аутора, само један аутор по избору и уз писани пристанак осталих аутора може добити средства за суфинансирање.

Комисија за вредновање и избор научних публикација категорише пријављену научну монографију у складу са чл. 6. наведеног правилника, као основ за утврђивање висине средстава за суфинансирање.
Аутор научне монографије током календарске године финансијску подршку Министарства може добити само за једну научну монографију.
2. Научни часописи
Критеријуми за избор и вредновање пријава за издавање научних часописа су:
1. да је часопис категорисан у складу са одредбама Правилника о публиковању научних публикација („Службени гласник Републике Српске“, бр. 68/26),
2. да је обезбијеђена прецизна конструкција финансирања научног часописа.
3. Зборници са научних скупова и тематски зборници 
Министарство суфинансира зборнике са научних скупова, као и тематске зборнике који испуњавају услове прописане чл. 68. до 72. Правилника о публиковању научних публикација („Службени гласник Републике Српске“, бр. 68/26).
Министарство суфинансира сљедеће зборнике:
1) зборник са међународног научног скупа од посебног значаја,
2) зборник са међународног научног скупа,
3) зборник са научног скупа са међународним учешћем,
4) зборник са научног скупа републичког значаја,

5) тематски зборник водећег међународног значаја,

6) тематски зборник међународног значаја,

7) тематски зборник водећег националног значаја и 

8) тематски зборник националног значаја.

Комисија за вредновање и избор научних публикација категорише тематске зборнике у складу са чл. 68. до 72. поменутог правилника.

Категоризација зборника представља основ за утврђивање износа средстава за суфинансирање.

4. Зборници докумената
Министарство суфинансира зборнике докумената:

1. који су у складу са чл. 73. и 74. поменутог правилника,
2. који су одобрени за издавање од надлежног органа или организације (научног, научно-наставног или умјетничко-научно-наставног вијећа, редакције издавачке куће и друго)
3. за које је обезбијеђена прецизна конструкција финансирања.
III  ПОТРЕБНА  ДОКУМЕНТАЦИЈА 
Уз пријаву на конкурс (посебан образац) потребно је доставити сљедећу документацију, у зависности од врсте публикације за коју се конкурише:
За научне монографије:
1. минимално једно поглавље необјављене научне монографије, укључујући насловну страну, назив издавача, уреднике монографије, садржај, ISBN, тираж, као и релевантне електронске податке,
2. ауторски или уреднички предговор научне монографије,
3. двије компетентне рецензије,
4. попис коришћене литературе са назначеним аутоцитатима, 
5. одлуку одговарајућег тијела (научног, научно-наставног или умјетничко-научно-наставног вијећа, редакције издавачке куће) о прихватању монографије за штампање,
6. превод предговора научне монографије страног аутора, уколико је то случај,
7. предрачун штампарије и спецификацију свих трошкова,
8. уговор аутора са страним издавачем, у случају превода научне монографије аутора из Републике Српске на страни језик, и доказ да је научна мографија спремна за штампање,
9. овјерену изјаву издавача да су испуњенe уговорне обавезе, у случају да је издавач имао обавезе према Министарству по претходним уговорима, 

10. овјерену изјаву учесника у конкурсу да се наводи у пријаву на конкурс могу употријебити за евидентирање у бази података Министарства,

11. за цијелу научну монографију или поглавље у научној монографији која се публикује у иностранству на енглеском или другом свјетском језику – копију насловне стране научне монографије, копију садржаја научне монографије у цјелости, односно копију објављеног поглавља монографије,

12. рјешење Министарства просвјете и културе о упису у Регистар издавача Републике Српске (за издаваче који се пријављују на конкурс, а који нису научноистраживачке организације и научна удружења уписана у Регистар научноистраживачких организација и научних удружења који се води при Министарству). 
Напомена: Конкурсну документацију доставити у писаној (папирној) форми и обавезно у електронској форми на меморијском стику. 
За научне часописе:
1. уредничко представљање часописа,
2. одлуку одговарајућег тијела (научно-наставног вијећа или редакције издавачке куће) о прихаватању часописа за штампање,
3. предрачун штампарије и спецификацију трошкова штампања и издавања часописа,
4. овјерену изјаву да су испуњене уговорне обавезе у случају да је издавач имао обавезе по претходним уговорима.
5. рјешење Министарства просвјете и културе о упису у Регистар издавача Републике Српске (за издаваче који се пријављују на конкурс, а који нису научноистраживачке организације и научна удружења уписана у Регистар научноистраживачких организација и научних удружења који се води при Министарству).
Напомена: Конкурсну документацију доставити у писаној (папирној) форми и обавезно у електронској форми на меморијском стику. 
За зборнике са научних скупова и тематске зборнике:
1. зборник у електронској верзији,
2. уредничко представљање зборника,
3. одлуку одговарајућег тијела (научно-наставног вијећа или редакције издавачке куће) о прихаватању зборника за штампање,
4. предрачун штампарије и спецификацију осталих трошкова,
5. овјерену изјаву да су испуњене уговорне обавезе у случају да је издавач имао обавезе по претходним уговорима,
6. овјерену изјаву да зборник није суфинансиран у оквиру суфинансирања научних скупова које је реализовано у претходним годинама,

7. рјешење Министарства просвјете и културе о упису у Регистар издавача Републике Српске (за издаваче који се пријављују на конкурс, а који нису научноистраживачке организације и научна удружења уписана у Регистар научноистраживачких организација и научних удружења који се води при Министарству).
Напомена: Конкурсну документацију доставити у писаној (папирној) форми и обавезно у електронској форми на меморијском стику. 
За зборнике докумената:

1. двије рецензије 
2. одлуку одговарајућег тијела (научно-наставног вијећа или редакције издавачке куће) о прихаватању зборника за штампање,
3. предрачун штампарије и спецификацију осталих трошкова,
4. рјешење Министарства просвјете и културе о упису у Регистар издавача Републике Српске (за издаваче који се пријављују на конкурс, а који нису научноистраживачке организације научна удружења уписана у Регистар научноистраживачких организација и научних удружења који се води при Министарству).
Напомена: Конкурсну документацију доставити у писаној (папирној) форми и обавезно у електронској форми на меморијском стику. 
IV  ФИНАНСИЈСКА СРЕДСТВА
За суфинансирање научних публикација у 2026. години биће издвојено 150.000,00 KM. Министарство задржава право да у току године изврши корекцију висине финансијских средстава за ову намјену, у складу са расположивим средствима у 2026. години.

За избор и вредновање научних публикација министар ће именовати Комисију за вредновање и избор научних публикација, а поступак евалуације координише и организује Министарство. 
V  НАЧИН, МЈЕСТО И ВРИЈЕМЕ ПРИЈАВЕ НА КОНКУРС

Рок за достављање пријава на Конкурс за суфинансирање научних публикација за 2026. годину је 30.09.2026. године. 
Пријаве са потребном документацијом слати поштом на адресу:
Министарство за научнотехнолошки развој и високо образовање, Трг Републике Српске бр. 1, 78000 Бања Лука, 

са обавезном назнаком "Пријава на конкурс за суфинансирање научних публикација".

Учесници  конкурса пријаве могу предати и лично на централни протокол Владе Републике Српске (Административни центар Владе Републике Српске, ламела А, приземље).
Обрасци «Пријава на конкурс« за сваку научну публикацију појединачно, могу се преузети са веб портала Владе Републике Српске www.vladars.net (страница Министарства, рубрика КОНКУРСИ/КОНКУРСИ НАУКЕ), као и у Министарству, Трг Републике Српске бр. 1, Бања Лука, ламела Б, трећи спрат, канцеларија број 10.

Додатне информације могу се добити позивом на телефон број 051/338-726 или мејл: a.turkanovic@mnv.vladars.rs.
Све копије докумената које се достављају морају бити овјерене од стране надлежних институција.

Неблаговремене и непотпуне пријаве неће бити разматране. 

